Uredba Sveta (ES) št. 657/2000

z dne 27. marca 2000

o tesnejšem dialogu s sektorjem za ribolov in s skupinami, na katere se nanaša skupna ribiška politika

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 37 Pogodbe,

ob upoštevanju predloga Komisije,

ob upoštevanju mnenja Evropskega parlamenta,

(1) ker je treba zato, da bi imeli predstavniki industrije ribiških proizvodov in ribogojstva, skupaj z drugimi zadevnimi skupinami, večjo vlogo pri oblikovanju, pripravi in izvajanju skupne ribiške politike (SRP), vzpostaviti tesnejši dialog s temi skupinami in poskrbeti za jasnejši proces odločanja, še zlasti na pripravljalnih stopnjah;

(2) ker je mogoče glede na naloge Svetovalnega odbora za ribištvo in ribogojstvo (ACFA), obnovljenega s Sklepom Komisije 1999/478/ES [1], te cilje tesnejšega dialoga in jasnosti olajšati z uvedbo novih ukrepov za izboljšanje na eni strani organizacije sestankov ACFA in na drugi strani posredovanja informacij o poglavitnih zadevah in doseženih rezultatih zadevnim skupinam;

(3) ker je v ta namen evropskim trgovinskim organizacijam treba pomagati pri pripravi sestankov ACFA, da bi spodbudili obsežno študijo vprašanj, povezanih s skupno ribiško politiko, in vplivov njenih ukrepov, razvili nove iniciative v sektorju in, če je možno, poiskali skupna stališča o osnutkih predlogov Komisije;

(4) ker je treba zato, da bi izboljšali okoliščine, v katerih se sprejema odločitve, sektor o načrtovanih iniciativah obvestiti že na začetnih stopnjah načrtovanja, cilje in podrobnosti različnih ukrepov skupne ribiške politike pa razložiti vsem zadevnim skupinam,

SPREJEL NASLEDNJO UREDBO:

Člen 1

V okviru pogojev, določenih v Prilogi, Komisija nosi stroške:

- sestankov, ki jih organizirajo evropske trgovinske organizacije in so namenjeni pripravi sestankov Svetovalnega odbora za ribištvo in ribogojstvo,

- razlag ciljev skupne ribiške politike in ukrepov, ki se nanašajo nanjo, in še zlasti predlogov Komisije, ter posredovanj pomembnih informacij s tega področja ribolovnemu sektorju in zadevnim skupinam, ter ohranjanja rednih stikov z organizacijami in zadevnimi skupinami.

Financiranje se lahko zagotovi tudi za sestanke strokovnjakov, ki jih organizira Komisija, da bi podprla dejavnosti iz druge alinee prvega pododstavka.

Člen 2

Komisija lahko opravi vse preveritve, ki se ji zdijo potrebne, da bi zagotovila skladnost s pogoji in izvajanje nalog, ki jih ta uredba dodeljuje evropskim trgovinskim organizacijam. Slednje so dolžne pomagati predstavnikom, ki jih za ta namen imenuje Komisija.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 27. marca 2000

Za Svet

Predsednik

F. Gomes

[1] UL L 187, 20.7.1999, str. 70.

--------------------------------------------------

PRILOGA

Stroški, ki jih imajo evropske trgovinske organizacije pri pripravi pripravljalnih sestankov za sestanke Svetovalnega odbora za ribištvo in ribogojstvo (ACFA)

Potni stroški in stroški nastanitve članov evropskih trgovinskih organizacij, ki morajo potovati, da bi pripravili sestanke ACFA, se priznajo.

Stroški, ki se nanašajo na sestanke evropskih trgovinskih organizacij, ki niso povezani s sestanki ACFA, in stroški, ki niso omenjeni v prvem pododstavku, se ne priznajo.

Glede na razpoložljiva finančna sredstva in v sorazmerju s pravicami znotraj plenarnega odbora ACFA bodo vsako leto vsaki trgovinski organizaciji, ki je članica plenarnega odbora ACFA, dodeljene pravice črpanja na podlagi pogodbe o financiranju s Komisijo.

Te pravice črpanja in povprečni potni stroški člana trgovinske organizacije (leta 1998 povprečno 750 EUR) bodo določali število potovanj, za katere je lahko vsaka organizacija finančno odgovorna za namen priprave sestankov, minus največ 20 % zneska pravice črpanja, ki ga vsaka organizacija pridrži na pavšalni stopnji za kritje organizacijskih in upravnih stroškov, ki so strogo povezani z organizacijo pripravljalnih sestankov.

Komuniciranje z vsemi zadevnimi skupinami

To bo na pobudo Komisije vključevalo:

- pripravo in posredovanje dokumentarnega gradiva, prilagojenega posebnim potrebam zadevnih skupin (pisno, avdio/video in elektronsko gradivo), ki bo v glavnem temeljilo na anketah, opravljenih med temi skupinami;

- zagotavljanje obsežnega dostopa do podatkov in pojasnjevalnega gradiva, ki se še zlasti nanaša na predloge Komisije, s pripravo spletne strani na internetu, in izdajanje redne publikacije ter organizacijo informativnih in izobraževalnih seminarjev za oblikovalce mnenj.

Ukrepe iz prve in druge alinee bodo izvajali zunanji sodelavci, izbrani z javnim razpisom.

--------------------------------------------------